**Freddy Kristoffersen** (født 25. desember 1944 i Nedre Eiker i Buskerud, død 12. juni 2006) var en norsk sanger og trekkspiller innen sjangeren gammeldans.

Han spilte inn sanger på norsk og svensk, oversatte svenske låter og komponerte også egne låter. Han medvirket også i en rekke TV og radio programmer og var også programleder i radio og TV.

Totalt ga han ut 22 album og spilte inn 234 låter på plate.

Biografi
--------

Freddy Kristoffersen vokste opp på Solbergmoen i Nedre Eiker. Han spilte trekkspill fra han var åtte år og spilte til dans fra han var tretten. På slutten av 1960-tallet underholde han på danskebåten MS «København», som gikk mellom Fredrikstad, Brevik og København. Her arbeidet også Marit fra Sortland som skulle bli hans kone.

Sin første plateinnspilling gjorde han i 1967 etter å ha fått platekontrakt hos Norsk Phonogram, med singelen «Jeg seiler i natt». Den ble også utgitt på albumet *Til hyggedans og bryggedans* i 1970 sammen med 7 spor med Kristoffersen og også spor med Arnt Haugen, Sigurd Johannessen, Asmund Bjørken og Sigurd Jansen. I 1972 ga han ut sitt første album *Nå er bestemor på moten* og året etter fulgte gjennombruddet med *Gamle gode glade minner*. Dette albumet inneholdt Carl Jularbos «Drømmen om Elin» som skulle bli Kristoffersen sin signaturmelodi.

Tre av innspillingene hans kom inn på Norsktoppen, i 1973 fikk «Hun er bare 19 somrer» og «Det er sommerkveldens melodi» begge 9. plass. I 1974 kom «Det er polka som er bra» på 3. plass, det var Kristoffersen oversettelse av Rubert Wigg og Thore Skogman sin «Wiggen»/«Det er dragspel som er bra», sener utgitt med Prima Vera sin egen teksten «Det er Norge som er bra».

I 1973 hadde han en serie radioprogrammer sammen med Åse Wentzel, *Kjente låter fra hytter og båter*. Programmene ble meget populære, og en oppfølger kom i 1974, *Sommerlåter i hytter og båter*, og i 1975 *Sommerdansen*, totalt 28 radioprogrammer. Noen år senere, i 1982, ble fem radioprogrammer spilt inn i Store Studio.

*Freddy på farta!* var en serie TV-programmer fra 1977 med det svenske gammeldans orkesteret Bröderna Lindqvist. De ga også ut to album sammen *Glad Gammaldans* (1977) og *Tidløse Takter* (1978), og holdt to konserter i Drammens Teater. Han laget også et TV-program fra *Strandefjorden Sommerteater* i Sigdal i 1978. Sammen med Aage Samuelsen, Ivar & Kari Medaas og Arnt Haugens orkester satte han opp en underholdningskabaret i 1982. Sammen med døtrene Linda og Elin laget han også sommershow i 1983, 1984 og 1985. I 1985 ga han ut et album sammen med døtrene Linda og Elin, *De gode gamle slagerne.* Kristoffersen hadde også et impresario byrå med rundt femti artister.

Kristoffersen ga i årene 1987-1990 ut flere kristne album. Inntekten gikk til *Ungdommens Rusgiftskadefond* som Kristoffersen hadde etablert.

Han ga ut et album med gammeldans igjen i 1990, *Slagerkarusellen,* hvor også barna Linda, Elin og Øyvind var med. På NRK P2 var han programleder for ytterligere fem programmer, *Freddys slagerkarusell*, i 1990. Han var også med i TV-programmet *Da Capo* i 1991. Kristoffersen fikk etterhvert økonomiske problemer og huset hans ble solgt på tvangsauksjon. Han flyttet deretter til Prestfoss i Sigdal.

I 1997 tok NRK Radio opp de to konserter, fra Prestfoss Samfunnshus og Mjøndalen Samfunnshus, som de sendte under tittelen *En minnenes seilas*. Her deltok en rekke gammeldans venner som Bröderna Lindqvist. Etter dette var Kristoffersen mest opptatt med å skrive bok om urettferdigheten som han mente var begått mot ham.

Freddy Kristoffersen døde i sitt hjem i Sigdal den 12. juni 2006, 61 år gammel.

I 2005 ønnen Øyvind Kristoffersen ut farens låt «Kast en skilling opp i hatten». Den nådde en 10. plass på Norsktoppen. I mars 2006 spilte han inn enda en låt av faren, hvor faren spilte trekkspill, «Vise om oss». Også denne plasserte seg på Norsktoppen med en 9. plass og 1 uke på lista 2. september 2006.

Diskografi
----------

* 1972: *Nå er bestemor på moten*
* 1973: *Gamle gode glade minner*
* 1974: *Bestefars diskotek*
* 1974: *Det skal vi være to om* (med Åse Wentzel)
* 1975: *Midtsommerminner*
* 1976: *14 fagre favoritter*
* 1977: *Glad gammeldans* (med Bröderna Lindqvist)
* 1978: *Tidløse takter* (med Bröderna Lindqvist)
* 1979: *Levende låter*
* 1980: *Sommer hele året*
* 1981: *Håll takten spelemenn*
* 1982: *Alle behøver en lykkekløver*
* 1985: *De gode gamle slagerne* (med Linda og Elin)
* 1987: *En jublende sang*
* 1987: *Herre, du ga meg den sangen – Freddy Kristoffersen’s vitnesbyrd* (kun utgitt på kassett)
* 1989: *Kom, ta min hånd*
* 1990: *Bryt ut i jubel*
* 1990: *Slagerkarusellen*
* 1992: *Freddy Kristoffersens 40 beste*
* 1993: *Freddy Kristoffersen «in live»*  (med Elin og Øyvind)
* 1997: *En glad gutt fra Skandinavien*
* 2004: *Drømmen om Elin - 14 dansefavoritter*

Referanser
----------

1. 1 2 3 4  «Kristoffersen, Freddy». *Ballade.no*. Besøkt 26. mars 2023.
2. 1 2  «"Kast en skilling oppi hatten"». *www.musikk.no*. Besøkt 26. mars 2023.
3. 1 2 3 4 5  «Freddy Kristoffersen | Eiker Arkiv». Besøkt 26. mars 2023.
4. ↑  «Freddy Kristoffersen». *Discogs* **(engelsk)**. Besøkt 26. mars 2023.
5. ↑  «Norsktoppen-lister 1973-1974». *www.musikalske.net*. Besøkt 26. mars 2023.
6. ↑  «Gammaldans i Sigdal». 6. oktober 2016. Besøkt 26. mars 2023.
7. ↑  Johansen, Jarle (8. november 2006). «Frimurerne – Mafiaen i Eiker». *Riksavisen*. Besøkt 26. mars 2023.
8. ↑  Kristoffersen, Freddy (2006). *Mafiaen i Eiker*. Koloritt. ISBN 9788292395233.
9. ↑  Johansen, Jarle (20-08). «Frimurerne – Mafiaen i Eiker». *Riksavisen*. Besøkt 26. mars 2023.  Sjekk datoverdier i `|dato=` (hjelp)
10. ↑  foto, Eli Bondlid, tekst og (14. juni 2006). «Trekkspillkongen er død». *Norge IDAG* **(norsk)**. Besøkt 26. mars 2023.
11. ↑  NRK (13. september 2005). «Norsktoppen uke 36». *NRK*. Besøkt 26. mars 2023.

Eksterne lenker
---------------

* Utdrag av «Mafiaen i Eiker» Arkivert 2. februar 2014 hos Wayback Machine.

|  |  |
| --- | --- |
| Oppslagsverk/autoritetsdata | VIAF
 |